Is jy 40-plus? Hierdie modereëls is bog
JY LEES NOU Is jy 40-plus? Hierdie modereëls is bog
Bruidegom: Só kies jy die regte troupak
FOTO’S Getty Images / Gallo Images en Instagram / Viola Davis (Viola Davis).
Basta met dié voorskrifte vir ouer vroue.
Bo 40? Ons almal ken die reëls: "Jy mag nie moulose uitrustings dra nie", "gooi weg daai bikini-swembroek", en "vermy hakskoene". Langbroeke, lang moue en tops wat tot bo toeknoop, is jou voorland. Wat op dees aarde? Ons weet nie wie dié reëls uit hul duim gesuig het nie, maar dis bog. Of jy 40, 50, 60, 70 of selfs 90 is, ouderdom is net ’n syfer!
Nie almal van ons steur ons aan die reëls nie. En bekendes soos Viola Davis, Jennifer Lopez, Kris Jenner, Cameron Diaz, Cate Blanchett, Michelle Pfeiffer, Jane Fonda, Jennifer Aniston, Penélope Cruz en Tracee Ellis Ross nog minder.
Nie seker nie? Hier is sewe reëls wat jy summier kan breek.
1. Jy mag nie been wys nie
As jy met mooi bene geseën is, hoekom dit wil wegsteek? Ons sê nie jy moet daai kortbroek dra waar alles onder uitsteek nie. Dink aan die midi-rok, wat deesdae hoogmode is, en dra dit saam met hakke en ’n belt.
FOTO Instagram / Sofia Vergara
2. Jy moet hakskoene vermy
Ja, nie alle vroue hou van hoë hakke nie en verkies plat skoene vir gemak. Maar as jy van hakskoene hou, dra dit! Slim kopies is hakskoene met blokhakke, wat die gemaklikste is en ook in modieuse hoë style kom.
3. Jy mag nie daai leerbaadjie dra nie
Bog. Dis ’n klassieke item wat saam met vele uitrustings gestileer kan word. Kies ’n eenvoudiger styl en maak seker dis in ’n neutrale kleur soos swart of bruin. Vermy baadjies met logo’s of baie detail op.
4. Jy mag nie moulose items dra nie
Daar is soveel moulose items wat modieus en elegant is. Februarie is om die draai - moenie sit en warm kry nie!
5. Jy mag nie geskeurde jeans dra nie
En hoekom nie? Ons sê nie jy moet soos Kim Kardashian ’n broek dra wat heeltemal geskeur is nie. Maar geskeurde jeans gee ’n moderne gevoel aan jou uitrusting.
6. Jy mag nie oopskouer-items dra nie
Jou skouers is die laaste plek wat oud word, lê dus klem daarop.
7. Vergeet van daai bikini
As jy goed voel daarin, dra jou bikini-baaibroek. Jy kry deesdae ook die mooiste items om bo-oor te dra.
FOTO Instagram / Halle Berry
Verbreek die reëls onmiddellik en dra wat jóú gelukkig maak.